钦定古今图书集成/历象汇编/庶征典/第140卷 > 《管窥辑要》 > 汉
## 钦定古今图书集成/历象汇编/庶征典/第140卷 > 《管窥辑要》 > 汉

### 景帝二年胶东人生角

按《汉书，景帝本纪》不载。　按《五行志》，“景帝二年九月，
胶东下密人年七十馀，生角，角有毛。时胶东、胶西、济
南、齐四王有举兵反谋，谋由吴王濞起，连楚、赵，凡七
国。”下密县居四齐之中，角，兵象，上乡者也。老人，吴王
象也。年七十，七国象也。天戒若曰，人不当生角，犹诸
侯不当举兵以乡京师也。祸从老人生，七国俱败，示
诸侯不寤。明年吴王先起，诸侯从之，七国俱灭。京房
《易传》曰：“冢宰专政，厥妖人生角。”

### 成帝建始三年小女陈持弓入未央宫掖门

按《汉书成帝本纪》，“建始三年七月，虒上小女陈持弓，
闻大水至，走入横城门，阑入上方掖门，至未央宫钩
盾中。”　按《五行志》，“建始三年十月丁未，京师相惊，言
大水至渭水。虒上小女陈持弓，年九岁，走入横城门，
入未央宫尚方掖门。殿门，门卫户者莫见，至句盾禁
中而觉得。民以水相惊者，阴气盛也。小女而入宫殿
中”者，下人将因女宠而居有宫室之象也。名曰持弓，
有似周家檿弧之祥。《易》曰：“弧矢之利，以威天下。”是时，
帝母王太后弟凤始为上将，秉国政，天知其后将威
天下而入宫室，故象先见也。其后王氏兄弟父子五
侯秉权，至莽，卒篡天下，盖陈氏之后云。京房《易传》曰：
“妖言动众，兹谓不信，路将亡人，司马死。”

### 绥和二年四月哀帝即位八月男子王褒带剑入司马殿门中

按《汉书哀帝本纪》，不载　按《五行志》，绥和二年八月
庚申，郑通里男子王褒，衣绛衣小冠，带剑入北司马
门殿东门，上前殿，入非常室中，解帷组结佩之，招前
殿暑长业等曰：“天帝令我居此。”业等收缚，考问褒故
公车大谁，卒病狂易，不自知入宫状，下狱死。是时王
莽为大司马，哀帝即位，莽乞骸骨就第。天知其必不
退，故因是而见象也。姓名章服甚明，径上前殿路寝，
入室取组而佩之，称“天帝命。”然时人莫察。后莽就国，
天下冤之，哀帝征莽还京师，明年帝崩，莽复为大司
马，因是而篡国。

### 哀帝建平四年氏惊走传筹奔走祠西王母山阳人葬小儿三日复活

按《汉书哀帝本纪》，建平四年春，关东民传行西王母
筹经历郡国，西入关，至京师，民又会聚祠西王母，或
夜持火上屋，击鼓号呼相惊恐。　按《五行志》，建平四
年正月，民惊走持槁，或掫一枚，传相付与，曰行诏筹
道中相过逢，多至千数，或被发徒践，或夜折关，或逾
墙入，或乘车奔驰，以置驿传行，经历郡国二十六至
京师。其夏，京师郡国民聚会，里巷阡陌，设祭张博，具
歌舞祠西王母。又传《书》曰：“母告百姓：佩此书者不死。
不信我言，视门枢下当有白发，至秋止。”是时，帝祖母
傅太后骄，与政事，故杜邺对曰：“《春秋》灾异，以指象为
言语，筹所以纪数。民阴，水类也。水以东流为顺，走而
西行，反类逆上，象数度放溢，妄以相予”，违忤民心之应也。西王母，妇人之称；博奕，男子之事。于街巷阡陌，
明离𫔶内与疆外临事。盘乐，炕阳之意。白发，衰年之
象。体尊性弱，难理易乱。门，人之所由，枢其要也；居人
之所由制持其要也。其明甚著。今外家丁、傅，并侍帷
幄，布于列位，有罪恶者不坐辜罚，亡功能者毕受官
爵。皇甫、三桓，诗人所刺，《春秋》所讥，亡以甚此。指象昭
昭，以觉圣朝，奈何不应？后哀帝崩，成帝母王太后临
朝，王莽为大司马，诛灭丁、傅。一曰“丁、傅所乱者小”，此
异乃王太后莽之应云。　又按志，建平四年四月，山
阳方与女子田无啬生子。先未生二月，儿啼腹中，及
生不举，葬之陌上，三日，人过闻啼声，母掘收养。
建平　年，豫章男子化为女子。

按：《汉书哀帝本纪》，不载。　按《五行志》，建平中，豫章有
男子化为女子，嫁为人妇，生一子。长安陈凤言此阳
变为阴，将亡继嗣，自相生之象。一曰嫁为人妇，生一
子者，将复一世乃绝。

### 平帝元始元年朔方女子死六日复活长安女子生儿两头异颈四臂共胸

按《汉书平帝本纪》，不载。　按《五行志》，元始元年二月，
朔方广牧女子赵春病死，殓棺积六日，出在棺外，自
言见夫死父，曰：“年二十七，不当死。”太守谭以闻。京房
《易传》曰：“干父之蛊，有子考亡咎。子三年不改父道，思
慕不皇，亦重见先人之非，不则为私。厥妖人死复生。
一曰：至阴为阳，下人为上。六月，长安女子有生儿，两
头”异颈面相乡，四臂共胸俱前乡。尻上有目，长二寸
所。京房《易传》曰：“睽孤，见豕负涂，厥妖人生两头，下相
攘。”善妖亦同，人若六畜，首目在下，兹谓亡上，正将变
更。凡妖之作，以谴失正，各象其类。二首，下不一也。足
多，所任邪也；足少，下不胜任，或不任下也。凡下体生
于上，不敬也；上体生于下，媟渎也；生非“其类”，淫乱也。
人生而大上，速成也。生而能言，好虚也。群妖推此类，
不改乃成，凶也。

### 新莽始建国元年长安有狂女子呼道中

按《汉书王莽传》：“莽始建国元年，长安狂女子碧呼道
中曰：‘高皇帝大怒，趣归我国，不者，九月必杀汝’。莽收
捕杀之。治者掌寇大夫陈成，自免去官。”

### 天凤四年长人巨毋霸见

按《汉书王莽传》：“天凤四年，韩博上言，有奇士长丈，大
十围，来至臣府，曰：欲奋击胡虏，自谓巨毋霸，出于蓬
莱东南五城，西北昭如海濒，轺车不能载，三马不能
胜，即日以大车四马，建虎旗，载霸诣阙。霸卧则枕鼓，
以铁著食，此皇天所以辅新室也。愿陛下作大甲高
车贲育之衣，遣大将一人与虎贲百人迎之于道，京”
师门户不容者，开高大之，以视百蛮，镇安天下。博意
欲以风莽，莽闻，恶之，留霸在所新丰，更其姓曰“巨母
氏”，谓因文母太后而霸王符也。征博下狱，以非所宜
言，弃市。